SIRI กำไรไตรมาส 1 แตะ 62 ลบ. เจอพิษโควิดฉุดรายได้ลด-ค่าใช้จ่ายเพิ่ม
SIRI กำไรไตรมาส 1 แตะ 62 ลบ. เจอพิษโควิดฉุดรายได้ลด-ค่าใช้จ่ายเพิ่ม
18 พ.ค. 2563

บริษัท แสนสิริ จำกัด (มหาชน) หรือ SIRI รายงานผลการดำเนินงานงวดไตรมาส 1 มีกำไรสุทธิ ดังนี้

สำหรับไตรมาสที่ 1/2563 แสนสิริและบริษัทย่อยบันทึกกำไรสุทธิเท่ากับ 62 ล้านบาท ลดลงเมื่อเทียบกับกำไรสุทธิ จำนวน 405 ล้านบาทในไตรมาสที่ 1/2562 โดยในไตรมาสที่ 1/2563 มีอัตรากำไรสุทธิร้อยละ 0.9 ของรายได้รวม ลดลงจากอัตรากำไรสุทธิที่ร้อยละ 6.1 ในไตรมาสที่ 1/2562 สาเหตุหลักมาจากการลดลงของอัตรากำไรขั้นต้นจากการขายโครงการ
รวมถึงการขาดทุนจากธุรกิจการบริหารโรงแรมซึ่งได้รับผลกระทบอย่างมากจากการแพร่ระบาดของไวรัส โควิด-19 ประกอบ กับการเพิ่มขึ้นของค่าใช้จ่ายในการบริหาร ทั้งนี้ อัตราภาษีเงินได้นิติบุคคลสำหรับไตรมาสที่ 1/2563 อยู่ที่ร้อยละ 94.5 ของกำไรก่อนภาษีเงินได้นิติบุคคล
ส่วนรายได้จากโครงการเพื่อขายในไตรมาสที่ 1/2563 เพิ่มขึ้นที่ร้อยละ 10 เมื่อเปรียบเทียบกับรายได้จากโครงการเพื่อขายในไตรมาสที่ 1/2562 ปัจจัยหลักมาจากการเพิ่มขึ้นของรายได้จากการขายโครงการคอนโดมิเนียมและมิกซ์ ที่ร้อยละ 132 และร้อยละ 241 ตามลำดับ ในขณะที่แสนสิริมีรายได้จากการขายโครงการทาวน์เฮาส์และบ้านเดี่ยวในไตรมาสที่ 1/2563 ลดลงที่ร้อยละ 26 และร้อยละ 22 ตามลำดับ เมื่อเทียบกับช่วงเดียวกันของปีก่อนหน้า
โดยในไตรมาสที่ 1/2563 แสนสิริและบริษัทย่อยมีรายได้จากการขายโครงการบ้านเดี่ยวร้อยละ 44.7 จำนวน 2,405 ล้านบาท รายได้จากการขายโครงการ คอนโดมิเนียมร้อยละ 41.0 จำนวน 2,210 ล้านบาท รายได้จากการขายโครงการทาวน์เฮาส์ร้อยละ 11.2 จำนวน 602 ล้าน บาท และรายได้จากการขายโครงการมิกซ์ร้อยละ 3.1 จำนวน 166 ล้านบาท